དེ་ཡང་སྔ་དྲོ་ཆུ་ཚོད་༩།༠༠ཙམ་ལ་ཕོ་བྲང་ནས་ཐེག་ཆེན་ཆོས་གཙུག་ལག་ཁང་དུ་ཆིབས་བསྒྱུར་སྐབས་རྡ་ས་ནང་ཆོས་ངོ་སྤྲོད་ཚོགས་ཆུང་གི་འབྲེལ་ཡོད་མི་སྣས་སྤོས་སྣེས་མདུན་བསུ་དང་བཅས་བཞུགས་ཁྲིར་༸ཞབས་སོར་འཁོད་མཚམས་སེར་སྐྱ་ཁག་ཅིག་གིས་ཨ་ཀྱཱ་ཡོངས་འཛིན་དབྱངས་ཅན་དགའ་བའི་བློ་གྲོས་མཆོག་གིས་མཛད་པའི་བློ་རིག་གི་སྡོམ་སྐྱོར་བ་དང་།དེ་རྗེས་ཤེས་རབ་དགའ་ཚལ་སློབ་གླིང་གི་སློབ་ཕྲུག་ཁག་ཅིག་གིས་ལས་འབྲས་ཀྱི་སྐོར་ལ་རྟགས་གསལ་གཟིགས་འབུལ་ཞུས་རྗེས་བཀའ་སློབ་སྩལ་དོན།ཁྱོད་རང་ཚོས་རྟགས་གསལ་བཏང་བ་དེ་ཁ་སང་ཞུས་པའི་ཐུགས་རྗེ་མངའ་བ་རིང་གཟིགས་པས།།བཀག་པ་རྣམས་ཀྱང་དེ་ལ་གནང་།།ཞེས་པ་དེ་ལ་འགྲིག་གི་ཡོད་པ་རེད།ཁ་ནས་བསྟན་པའི་དོན་དུ་ཡིན་ཞེས་སེམས་ལ་བྱང་ཆུབ་ཀྱི་སེམས་དང་སྙིང་རྗེ་ཆེན་པོ་གང་ཡང་མེད་ན་གང་ཤེས།ཞེས་བཀའ་གནང་བ་དང་།